
			Forlagets forord til den norske utgaven

			Tenk deg rik (Think & grow rich) har fascinert og inspirert millioner av lesere siden den først ble utgitt i 1937. Boken regnes som en tidløs klassiker innen personlig utvikling og økonomisk suksess, men har også vært gjenstand for kontrovers. Nøyaktigheten og sannferdigheten til flere av suksesshistoriene som Hill viser til, har blitt trukket i tvil, og særlig forfatterens tanker om sykdom og helbredelse har møtt mye skepsis. Napoleon Hill levde dessuten et omflakkende liv og ble flere ganger beskyldt for bedrageri og for å ha overdrevet sine egne meritter i forretningslivet. Til tross for dette omfavnes boken av stadig nye lesere for sitt budskap om tankens kraft og verdien av utholdenhet. 

			Boken ble skrevet i en tid da USA fremdeles strevde med følgene av de økonomiske krisetidene under Den store depresjonen, og ønsket om en vei ut av fattigdom var sterkt blant alle de som nå sto på bar bakke. Hills budskap om mulighetene for å starte med to tomme hender og oppnå rikdom ved hjelp av viljestyrke og tankekraft fant resonans hos mange. I dagens samfunn brukes og leses boken like gjerne som en inspirasjon til å oppnå ikke bare rikdom, men flere former for suksess, enten i yrkeslivet eller på det personlige plan.

			

			Tenk deg rik har utkommet i utallige versjoner på engelsk. Denne boken er basert på en noe forkortet utgave fra 2004, redigert av Arthur R. Pell på oppdrag fra Napoleon Hill Foundation. Teksten er ellers beholdt slik Hill formulerte den første gang, og vi anbefaler at den leses med dette i mente. 

			Napoleon Hills forord

			I hvert kapittel i denne boken kommer jeg inn på hemmeligheten som har skapt formuer for mer enn fem hundre svært velstående menn jeg har analysert nøye over en lang årrekke.

			Jeg ble gjort oppmerksom på hemmeligheten av Andrew Carnegie for mer enn et kvart århundre siden. Den smarte, elskelige gamle skotten kastet den nonchalant inn i tankene mine da jeg bare var en guttunge. Så lente han seg tilbake i stolen med et muntert glimt i øyet og fulgte nøye med for å se om jeg var smart nok til å innse den fulle betydningen av det han hadde fortalt meg.

			Da han så at jeg hadde forstått ideen, spurte han om jeg var villig til å bruke tjue år eller mer på å forberede meg på å bringe den ut i verden, til menn og kvinner som uten hemmeligheten kanskje ville gå gjennom livet som fiaskoer. Jeg sa ja, og med Carnegies hjelp har jeg holdt mitt løfte.

			Denne boken inneholder hemmeligheten, som har vært testet i praksis av tusenvis av mennesker i nesten alle samfunnslag. Carnegie mente at den magiske oppskriften som ga ham en enorm formue, burde gjøres tilgjengelig for folk som ikke har tid til å sette seg inn i hvordan man tjener penger, og han håpet at jeg kunne teste og demonstrere formelen gjennom erfaringer fra menn og kvinner i alle yrker. Han mente at det burde undervises i denne tankegangen på alle offentlige skoler og høyskoler, og han mente at hvis denne undervisningen ble lagt opp på riktig måte, ville den revolusjonere hele utdanningssystemet i en slik grad at skoletiden kunne reduseres til under halvparten.

			Erfaringene han gjorde seg med Charles M. Schwab og andre unge menn av Schwabs type, overbeviste Carnegie om at mye av det som læres på skolene, ikke har noen som helst verdi når det gjelder å tjene til livets opphold eller å samle rikdom. Dette kom han frem til etter at han hadde tatt inn den ene unge mannen etter den andre i sin virksomhet – mange av dem uten særlig skolegang – og ved å lære dem å bruke denne fremgangsmåten hadde han utviklet sjeldne lederegenskaper hos dem. De av dem som fulgte hans instruksjoner, skapte seg også egne formuer.

			I kapittelet om tro kan du lese den forbløffende historien om organiseringen av det gigantiske United States Steel Corporation, slik det ble planlagt og gjennomført av en av de unge mennene Carnegie brukte for å bevise at oppskriften hans fungerer for alle som er klare for det. Dette ene tilfellet av en god anvendelse av Carnegies hemmelighet – gjennomført av den unge mannen Charles M. Schwab – ga enormt utbytte, i form av både penger og MULIGHETER. Grovt regnet ga oppskriften ham i dette tilfellet resultater verdt seks hundre millioner dollar.

			Disse kjensgjerningene – og de er velkjente for nesten alle som kjente Carnegie – gir deg en god idé om hva du kan få ut av å lese denne boken, forutsatt at DU VET HVA DU VIL.

			Allerede før den hadde gjennomgått tjue år med utprøving i praksis, ble hemmeligheten gitt videre til mer enn hundre tusen menn og kvinner som har brukt den til egen fordel, slik Carnegie planla at de skulle gjøre. Noen har tjent formuer på den. Andre har brukt den til å skape harmoni i hjemmet. 

			Hemmeligheten jeg refererer til, nevnes ikke mindre enn hundre ganger i denne boken. Du vil ikke finne den skrevet i klartekst, for det ser ut til at den får større effekt når den bare avdekkes slik at DE SOM ER KLARE og LETER ETTER DEN, kan ta den til seg. Det var derfor herr Carnegie kastet den til meg i all stillhet, uten å si rett ut hva det handlet om.

			Hvis du er KLAR til å ta den i bruk, vil du gjenkjenne denne hemmeligheten minst én gang i hvert kapittel. Jeg skulle ønske jeg kunne fortelle deg hvordan du finner ut om du er klar, men det ville frarøve deg mye av nytten du vil få når du gjør oppdagelsen på din egen måte.

			Mens denne boken ble skrevet, plukket min egen sønn, som da var i ferd med å avslutte det siste året på college, opp manuskriptet til kapittel to, leste det og oppdaget hemmeligheten selv. Han brukte informasjonen så effektivt at han gikk rett inn i en ansvarsfull stilling med en begynnerlønn som var høyere enn noe vanlige folk kan drømme om. Historien hans er kort beskrevet i kapittel to. Når du leser den, vil du kanskje legge fra deg følelsen du hadde i begynnelsen av boken, av at den lovet for mye. Og hvis du noen gang har vært motløs, hvis du har måttet overvinne vanskeligheter som har tatt livsgnisten fra deg, hvis du har prøvd og feilet, hvis du noen gang har vært hemmet av sykdom eller fysiske plager, kan denne historien om min sønns oppdagelse og bruk av Carnegie-­­metoden vise seg å være den oasen du har lett etter i håpløshetens ørken.

			Denne hemmeligheten ble flittig brukt av president Woodrow Wilson under verdenskrigen. Den ble gitt videre til alle soldater som kjempet i krigen, innbakt i opplæringen de fikk før de dro til fronten. President Wilson fortalte meg at den var et viktig bidrag i jobben med å skaffe de nødvendige midlene til krigen.

			For mer enn tjue år siden inspirerte hemmeligheten Manuel L. Quezon (den gang USAs stedlige representant på Filippinene) til å vinne frihet for folket. Han har oppnådd frihet for Filippinene og er nå den frie statens første president.

			Det som er spesielt med denne hemmeligheten, er at de som først har tilegnet seg den og bruker den, nærmest blir drevet frem til suksess med liten anstrengelse, og de opplever aldri mer å mislykkes! Hvis du tviler på dette, kan du studere navnene på dem som har brukt hemmeligheten, hvor enn de er nevnt, selv sjekke hva de har gjort, og la deg overbevise.

			INGENTING KOMMER AV SEG SELV!

			Hemmeligheten jeg refererer til, har sin pris, selv om prisen er langt lavere enn verdien. De som ikke bevisst søker etter den, oppdager den ikke, uansett hva de måtte være villige til å betale for den. Den kan ikke gis bort, den kan ikke kjøpes for penger, fordi den består av to deler. De som er klare for det, er allerede i besittelse av den ene delen.

			Hemmeligheten er like nyttig for alle som er klare for å ta den inn over seg. Utdanning har ingenting med saken å gjøre. Thomas A. Edison var i besittelse av hemmeligheten lenge før jeg ble født, og han brukte den så intelligent at han ble verdens ledende oppfinner, selv om han bare hadde tre måneder på vanlig skole.

			Hemmeligheten ble gitt videre til en av Edisons forretningsforbindelser. Han brukte den så effektivt at selv om han bare tjente 12 000 dollar i året, opparbeidet han seg en stor formue og trakk seg tilbake fra all aktiv virksomhet mens han ennå var en ung mann. Du finner historien hans i begynnelsen av første kapittel. Den bør overbevise deg om at rikdom ikke er utenfor din rekkevidde, at du fremdeles kan bli det du ønsker å bli, at penger, berømmelse, anerkjennelse og lykke kan oppnås av alle som er villige og fast bestemt på å oppnå disse godene.

			Hvordan vet jeg disse tingene? Du bør ha svaret før du er ferdig med denne boken. Du finner det kanskje i det aller første kapittelet, eller på siste side.

			Mens jeg utførte den tjue år lange forskningsoppgaven jeg hadde påtatt meg på Carnegies anmodning, analyserte jeg hundrevis av kjente menn, og mange av dem innrømmet at de hadde opparbeidet seg store formuer ved hjelp av Carnegie-­­metoden. Blant disse var:

			HENRY FORD

			THEODORE ROOSEVELT

			WILLIAM WRIGLEY JR.

			JOHN W. DAVIS

			JOHN WANAMAKER

			ELBERT HUBBARD

			JAMES J. HILL

			WILBUR WRIGHT

			GEORGE S. PARKER

			WILLIAM JENNINGS BRYAN

			E.M. STATLER

			HENRY L. DOHERTY

			DR. DAVID STARR CYRUS

			H.K. CURTIS

			JORDAN GEORGE EASTMAN

			J. ODGEN ARMOUR

			CHARLES M. SCHWAB

			ARTHUR BRISBANE

			HARRIS F. WILLIAMS

			WOODROW WILSON

			DR. FRANK GUNSAULUS

			WM. HOWARD TAFT

			DANIEL WILLARD

			LUTHER BURBANK

			KING GILLETTE

			EDWARD W. BOK

			RALPH A. WEEKS

			FRANK A. MUNSEY

			JUDGE DANIEL T. WRIGHT

			ELBERT H. GARY

			JOHN D. ROCKEFELLER

			DR. ALEXANDER

			THOMAS A. EDISON

			GRAHAM BELL

			FRANK A. VANDERLIP

			JOHN H. PATTERSON

			

			F.W. WOOLWORTH

			JULIUS ROSENWALD

			ROBERT A. DOLLAR

			STUART AUSTIN WIER

			EDWARD A. FILENE

			DR. FRANK CRANE

			EDWIN C. BARNES

			GEORGE M. ALEXANDER

			HON. JENNINGS RANDOLPH

			J.G. CHAPLINE

			ARTHUR NASH

			CLARENCE DARROW

			Disse navnene representerer bare en liten brøkdel av de hundrevis av kjente amerikanere som rent økonomisk eller på andre måter har oppnådd resultater som viser at de som forstår og benytter seg av Carnegies hemmelighet, når langt i livet. Jeg har aldri kjent noen som ble inspirert til å bruke hemmeligheten, som ikke oppnådde bemerkelsesverdig suksess i sitt valgte yrke. Jeg har heller aldri sett noen som har utmerket seg eller samlet seg rikdom av betydning uten å være i besittelse av hemmeligheten. Ut fra disse to kjensgjerningene konkluderer jeg med at hemmeligheten – som en del av den kunnskapen man trenger for å kunne råde over sin egen skjebne – er viktigere enn det man får gjennom det som populært kalles «utdanning».

			Hva er egentlig UTDANNING? Dette kommer vi nærmere inn på senere. Mange av disse mennene hadde svært lite skolegang. John Wanamaker fortalte meg en gang at han hadde skaffet seg det lille han hadde av skolegang, på samme måte som et moderne lokomotiv får vann, ved å «fylle på underveis». Henry Ford gikk aldri på high school, for ikke å snakke om college. Jeg prøver ikke å bagatellisere verdien av skolegang, men jeg prøver å uttrykke min oppriktige tro på at de som behersker og benytter seg av den hemmelige tilnærmingen, vil nå langt, samle rikdom og ta seg gjennom livet på egne premisser, selv om det har vært så som så med skolegang.

			

			Et eller annet sted, mens du leser, vil hemmeligheten jeg refererer til, lyse mot deg fra siden, klart som dagen, HVIS DU ER KLAR FOR DET! Når den dukker opp, vil du vite det. Enten du mottar dette tegnet i første eller siste kapittel, bør du stoppe opp og markere anledningen med litt stille kontemplasjon, for dette øyeblikket vil være det viktigste vendepunktet i ditt liv.

			Vi går nå over til første kapittel og til historien om min kjære venn, som sjenerøst har erkjent å ha sett det mystiske tegnet, og hvis forretningsmessige prestasjoner er bevis nok på at han på et tidspunkt stoppet opp og tok inn over seg hva han hadde oppdaget. Når du leser hans historie og de som følger, må du huske at de handler om de viktige problemene alle mennesker opplever her i livet: problemene som oppstår når man forsøker å tjene til livets opphold, finne håp, mot, tilfredshet og sjelefred, samle seg rikdom og nyte frihet i kropp og sjel.

			Husk også, mens du går gjennom boken, at det er fakta og ikke fiksjon du leser, og at bokens formål er å formidle en stor universell sannhet som alle som er KLARE, kan lære – og da ikke bare HVA som skal gjøres, MEN OGSÅ HVORDAN det skal gjøres! – og også å gi leseren det nødvendige puffet han eller hun trenger for å komme i gang.

			Som et siste ord på veien, før du begynner på det første kapittelet, vil jeg gjerne komme med et kort forslag som kan gi deg en ledetråd til å gjenkjenne Carnegies hemmelighet: ALLE PRESTASJONER, ALLE OPPTJENTE FORMUER, BEGYNTE MED EN IDÉ! Hvis du er klar for hemmeligheten, har du allerede den ene halvdelen av den, og derfor vil du lett gjenkjenne den andre halvdelen i det øyeblikket den når deg.

			Napoleon Hill, 1937

